ཡིན་ནའང་།ནམ་ཞིག་ཁོ་ཚོའི་ཕྱོགས་གཅིག་གིས་རང་འགན་ལེགས་པོར་མི་སྒྲུབ་པའམ།ཡང་ན་རང་གི་འགན་དུ་མ་བབས་པའི་ཁྱབ་ཁོངས་གཞན་ལ་ཐེ་གཏོགས་བྱེད་པ་སོགས་བྱས་ཚེ།སོ་སོའི་བར་ལ་རྩོད་གཞི་འབྱུང་བར་འགྱུར་ངེས་ཤིང་།རྩོད་གཞི་དེའང་རང་རང་གི་འདོད་བློའམ་ཁེ་ཕན་གྱི་ཆེད་དུ་བྱུང་བ་ཡིན།རྩོད་གཞི་དེ་ལྟ་བུ་ཐག་གཅོད་ཇི་ལྟར་བྱེད་པའི་ཐད།སོ་སོས་རྩོད་གླེང་མང་པོ་བྱེད་སྲིད་ཅིང་།ཐ་མར་རྩོད་ཡ་གཉིས་ཀའི་ཕྱོགས་གང་དུའང་མི་གཏོགས་པའི་མི་གསུམ་པ་བ་ཞིག་གིས་སོ་སོའི་འདོད་བློ་དེ་ལ་ཁས་ལེན་དང་།ཡང་ན་ཚོད་འཛིན་འོས་མཚམས་རེ་བྱས་རྗེས་ཕན་ཚུན་ཁེ་གྱོང་མི་ཤོར་བའི་ངང་ནས་ཐག་གཅོད་པར་བྱེད།ཐག་གཅོད་དེ་ནི་ཕྱིས་སུའང་མ་ཕྱིའམ་དཔེར་ལྟ་ས་ཉིད་དུ་གྲུབ་ཅིང་།དེའི་མིང་ལ་ཁྲིམས་ཞེས་བཏགས་པ་དང་།རུའུ་སོ་ལགས་ཀྱི་དགོངས་པ་ལྟར་ན་དེ་ལ་སྤྱི་ཚོགས་གན་ཆིངས་ཞེས་ཀྱང་འབོད་དོ།འཚོ་བའི་ཁྲོད་དུ་རྩོད་གཞི་དེ་འདྲ་ནི་མཚམས་ཆད་རྒྱུ་མེད་ཅིང་།དེའི་ཚེ་ན་ཆེད་དུ་རྩོད་གཞི་དེའི་རིགས་ཐག་གཅོད་བྱེད་མཁན་གྱི་མི་སྐོར་ཞིག་ཟུར་དུ་བཀར་ཅིང་།ཁོ་ཚོས་སྤྱི་ཚོགས་དེའི་ཁོངས་མི་ཡོངས་ཀྱི་ཆེད་དུ་གན་ཆིངས་གཞིར་བཟུང་ནས་དོན་དག་སྣ་ཚོགས་ཐག་གཅོད་དང་དོ་དམ་བྱེད་པ་ཡིན།དེ་ལྟའི་མིང་ལ་ཕྱིས་སུ༼སྲིད་གཞུང༽ཞེས་བཏགས་པའོ།།